REGOLAMENT TAL-KUMMISSJONI (KE) Nru 5/2008
ta’ l-4 ta’ Jannar 2008
li jidderoga mir-Regolament (KE) Nru 1282/2001 f'dak li jirrigwarda d-data ta’ l-għeluq għat-tressiq tal-prospetti tal-ħsad u tal-produzzjoni għas-sena tas-suq 2007/2008
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta’ l-inbid (1), u b'mod partikolari l-Artikolu 73 tiegħu,
Billi:
(1)
L-Artikolu 11(1) tar-Regolament tal-Kummissjoni (KE) Nru 1282/2001 (2) jipprovdi li produtturi għandhom jippreżentaw prospetti tal-ħsad u tal-produzzjoni sa mhux aktar tard mill-10 ta’ Diċembru, bil-għan li l-produzzjoni Komunitarja ta’ l-inbid tingħaraf fil-waqt.
(2)
Fi Stat Membru, irriżulta li kien hemm problema ta’ kapaċità f'uħud miċ-ċentri ta’ l-informatika fejn il-produtturi jeħtiġilhom jagħmlu l-prospetti msemmija. Dawn iċ-ċentri ma jistgħux jilqgħu l-prospetti kollha qabel id-data ta’ l-għeluq.
(3)
Biex tissewwa din il-qagħda, li tmur lil hinn mir-responsabbiltà tal-produtturi, u għaldaqstant biex jiġi evitat li l-produtturi jbatu penalitajiet inġusti, jeħtieġ li jingħataw żmien supplimentari għat-tressiq tal-prospetti tal-ħsad u tal-produzzjoni.
(4)
Il-miżuri pprovduti f'dan ir-Regolament huma skond l-opinjoni tal-Kumitat ta’ Ġestjoni ta’ l-Inbid.
ADOTTAT DAN IR-REGOLAMENT:
Artikolu 1
B'deroga mill-Artikolu 11(1) tar-Regolament (KE) Nru 1282/2001, għas-sena tas-suq 2007/2008, il-prospetti msemmija fl-Artikoli 2 u 4 tar-Regolament imsemmi jistgħu jitressqu sal-31 ta’ Jannar 2008.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-10 ta’ Diċembru 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 4 ta’ Jannar 2008.